Kakawin Banawa Sĕkar Tanakung/Pupuh 2
Pupuh 2

1. 
Śrī nātha prabhu sang makāntya mahatur banawa mawangunan sĕkar minging
Lañcang-lañcang ikârja pādapa tinap sinalisir alunas-lunas puḍak
Kuñcupning tarawarṣa tīhanga mabāhu sarasija mabang katinghalan
Arĕcĕp warṇa nikâlayârja ring apiṇḍa jari-jaringan ing walantingan

2. 
Janggâmrik makatambirangnya yaśa pāngin-anginan ika sĕh sĕkar marum
Raśminya n pahatĕpning jring awuwung jalada tuhu lĕyĕp tininghalan
Roṇḍoning kayu kañcanârja kamuḍinya makuning anamar-namar tatur
Arjâslat prabhu sanmatâsana lawan wungu pinakakatinnikâraras

3. 
Sinwam ing taru raśmi pātakanikângaway-away i sirirnikāng angin
Tingkahnya n pawide rwaning katirah apnĕd inangit araras winarṇana
Sanggâkāśa lawan wlasapti tali dandan alabuh upalâsĕpĕt gaḍing
Tan pêndah kadi jong sĕkar manĕngah ing jaladhi mara panarkaning mulat

4. 
Tunggal sang kawi manglĕngĕng puwawah ing banawa mangé malinggih ing wukir 
Secchâmangku karasnirêndah apapan kanaka saha tanahnirêng kapö
Lwir mahyun mikata ng sakêndriya tĕhĕr nĕmahakĕna palambanging karas 
Yan sampun srahĕneng narendra samudāya malar asunga sanmatêng mangö

Banawa Sĕkar Tanakung
Kakawin Banawa Sĕkar Tanakung